Qashqadaryoda 700 ga yaqin O‘rta Osiyo cho‘l toshbaqasini olib ketayotganlar ushlandi. Ushbu tur «Qizil kitob»ga kiritilgan

Qashqadaryo viloyati Chiroqchi tumanida joylashgan «Umakay» YPX muntazam postida «Qizil kitob»ga kiritilgan 700 ga yaqin O‘rta Osiyo cho‘l toshbaqasini yuk mashinasida olib ketayotganlar ushlangan. Bu haqda viloyat Ekologiya boshqarmasi axborot xizmati xabar bermoqda.
Ma'lum qilinishicha, joriy yil 21 may kuni Qashqadaryo viloyat Ekologiya va atrof-muhitni muhofaza qilish boshqarmasi, IIB YPXX, o‘simliklar karantin inspeksiyasi va veterinariya xodimlari hamkorlikda Chiroqchi tumani «Umakay» YPX muntazam maskanida yuk mashinasida «Qizil kitob»ga kiritilgan 700 ga yaqin O‘rta Osiyo cho‘l toshbaqasini olib ketilayotgani aniqlangan.
Qayd etilishicha, brakonerlar tomonidan viloyatdan noqonuniy ravishda olib chiqib ketilayotgan toshbaqalar bo‘yicha viloyat atrof-muhitni muhofaza qilish boshqarmasi tomonidan belgilangan tartibda huquqiy ko‘rib chiqish maqsadida tegishli hujjatlar rasmiylashtirilgan. So‘ng, toshbaqalar tegishli hujjatlar rasmiylashtirilgan holda ekologik muhofaza hududi hisoblangan Buxoro ixtisoslashtirilgan Jayron pitomnigiga topshirish uchun jo‘natilgan.
Mazkur ish bo‘yicha surishtiruvlarda, toshbaqalar tabiiy yashab turgan muhitidan noqonuniy yig‘ib-terib olib ketilayotganligi aniqlangan.
Ma'lumot uchun, ushbu tur O‘zbekiston «Qizil Kitobi»ga kiritilgan bo‘lib, «O‘rta Osiyo cho‘l toshbaqasi» (TORTOISE Agrionemys horsfieldii) deb nomlanadi. Noyob endimek tur hisoblangan ushbu toshbaqalar mamlakatimizning barcha adirliklarida uchraydi. Tijorat (eksport) maqsadida toshbaqalarni ovlash va tuxumlarini terish, jumladan, brakonerlar tomonidan turli noqonuniy maqsadlarda terib olinishi) natijasida ushbu tur kamayib ketmoqda.
P.S. Avvalroq Kun.uz’da o‘z xonadonida toshbaqalarni ko‘paytirayotgan va Yevropaga eksport qilish rejasida bo‘lgan tadbirkor faoliyati yoritilgan edi.
«Qizil kitob»ga kiritilgan qo‘ng‘ir ayiq rossiyalik ovchi tomonidan o‘ldirildi. Unga Ekologiya qo‘mitasi raisi ruxsatnoma bergan
Rossiyalik ovchiga «Qizil kitob»dagi ikkinchi ayiqni otishga ruxsat berilmaydigan bo‘ldi